Lisäys

Lisätään asetus (ETY) N:o 3149/92 suomenkieliseen vuoden 1994 erityispainokseen, alue 3, nide 45.

KOMISSION ASETUS (ETY) N:o 3149/92,

annettu 29 päivänä lokakuuta 1992,

interventiovarastoista tulevien elintarvikkeiden yhteisön kaikkein varattomimpien hyväksi toimittamisen yksityiskohtaisista soveltamissäännöistä

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon yleisistä säännöistä yhteisön vähävaraisimmille henkilöille jaettavaksi tarkoitettujen elintarvikkeiden luovuttamisesta interventiovarastoista tietyille järjestöille 10 päivänä joulukuuta 1987 annetun neuvoston asetuksen (ETY) N:o 3730/87 (1) ja erityisesti sen 6 artiklan,

ottaa huomioon yhteisessä maatalouspolitiikassa sovellettavista laskentayksikön arvosta ja muuntokursseista 11 päivänä kesäkuuta 1985 annetun neuvoston asetuksen (ETY) N:o 1676/85 (2), sellaisena kuin se on viimeksi muutettuna asetuksella (ETY) N:o 2205/90 (3), ja erityisesti sen 2 artiklan 4 kohdan ja sen 12 artiklan,

sekä katsoo, että

asetuksella (ETY) N:o 3730/87 perustetun järjestelmän hallinnoinnista näinä muutamina vuosina saadun kokemuksen perusteella komission asetuksella (ETY) N:o 3744/87 (4), sellaisena kuin se on viimeksi muutettuna asetuksella (ETY) N:o 583/91 (5), annettuja yksityiskohtaisia soveltamissääntöjä olisi mukautettava; selkeyden ja helppouden vuoksi jälkimmäinen asetus olisi korvattava tällä asetuksella,

ensisijaisesti olisi yksinkertaistettava menettelyä ja niitä yksityiskohtaisia sääntöjä, joita sovelletaan komission jäsenvaltioiden toimittamien tietojen perusteella laatiman interventiovarastoista saatavien tuotteiden vuotuisen jakelusuunnitelman vahvistamisessa, ja järjestettävä jakelun aikataulu niin, että otetaan huomioon sekä edunsaajille jakeluun liittyvät vaatimukset että julkisten interventiovarastojen taloushallinto,

yhteisön kaikkein varattomimmille toimitettavat maataloustuotteet ja elintarvikkeet ovat pääsääntöisesti pakattuja tuotteita tai yhteisön interventiovarastoista tulevista tuotteista jalostettuja tuotteita; tavoitteeseen päästään kuitenkin yhtä lailla toimittamalla maataloustuotteita ja elintarvikkeita, jotka kuuluvat samaan yhteisön markkinoilla liikkuvien tuotteiden luokkaan; tässä tapauksessa toimitus maksetaan luovuttamalla interventiovarastoista poistettavia tuotteita,

kun toimitettavana on jalostettuja tuotteita tai erityispakkausta vaativia tuotteita, järjestelmän hallinnoinnin moitteettomuus edellyttää, että käytetään tarjouskilpailua edullisimpien toimitusehtojen määrittämiseksi,

olisi määritettävä edellytykset, joilla hyväntekeväisyysjärjestöille korvataan tuotteiden kuljetuksesta aiheutuneet kustannukset ja tarvittaessa hallintokulut käytettävissä olevien varojen rajoissa; kuljetuskustannusten korvaamisessa käytetään kiinteitä summia; olisi kuitenkin säädettävä mahdollisuudesta käyttää kuljetuskustannusten määrittämisessä tarjouskilpailumenettelyä; olisi myös vahvistettava yksityiskohtaiset säännöt Euroopan maatalouden ohjaus- ja tukirahaston (EMOTR) menoina interventiovarastoista poistettujen tuotteiden arvon merkitsemiseksi kirjanpitoon ja yksityiskohtaiset säännöt, joita sovelletaan silloin, kun varastoja siirretään jäsenvaltiosta toiseen,

olisi määritettävä kurssit, joita käytetään yhtäältä tuotteiden kirjanpitoarvon muuntamiseen ja toisaalta erityisesti kuljetuskustannusten ja hallintokulujen muuntamiseen; valuutoista johtuvien vääristymien vaaran välttämiseksi olisi etenkin näiden erilaisten kulujen osalta käytettävä kurssia, joka on lähempänä tosiasiallista taloudellista tilannetta kuin maatalouden muuntokurssi, soveltaen kuitenkin samalla asetuksen (ETY) N:o 1676/85 2 artiklan 2 kohdassa tarkoitettua korjaustekijää; asetuksen (ETY) N:o 1676/85 yksityiskohtaisista soveltamissäännöistä annetun komission asetuksen (ETY) N:o 3152/85 (6), sellaisena kuin se on viimeksi muutettuna asetuksella (ETY) N:o 3237/90 (7), 3 a artiklassa säädetään tällaisen kurssin julkaisemisesta,

tämän järjestelmän tavoitteen ja interventiotuotteiden kuljetusten luonteen vuoksi on perusteltua olla soveltamatta valuutan tasausmaksua ja, tapauksen mukaan, Espanjan ja Portugalin liittymissopimuksessa määrättyä täydentävää kaupan järjestelmää,

olisi säädettävä tämän asetuksen säännösten soveltamisesta jakelusuunnitelman täytäntöönpanojakson alusta eli 1 päivästä lokakuuta 1992, ja

tässä asetuksessa säädetyt toimenpiteet ovat kaikkien asianomaisten hallintokomiteoiden lausuntojen mukaiset,

ON ANTANUT TÄMÄN ASETUKSEN:

1 artikla

1. Jäsenvaltioiden, jotka haluavat soveltaa yhteisön vähävaraisimmille tarkoitettua toimea, joka on perustettu asetuksella (ETY) N:o 3730/87, on ilmoitettava tästä komissiolle kunakin vuonna viimeistään 15 päivänä helmikuuta ennen 2 artiklassa tarkoitetun vuosisuunnitelman täytäntöönpanoa.

2. Kyseisten jäsenvaltioiden on annettava komissiolle tiedoksi viimeistään 31 päivänä toukokuuta

a) kunkin tuotetyypin määrät (tonneina), jotka tarvitaan suunnitelman täytäntöönpanoon niiden alueella kyseisenä varainhoitovuonna;

b) muoto, jossa tuotteet jaetaan edunsaajille;

c) edunsaajien valintaperusteet;

d) tarvittaessa niiden kustannusten määrä, jotka voidaan asetuksen (ETY) N:o 3730/87 1 artiklan mukaisesti vaatia edunsaajilta.

2 artikla

1. Komissio vahvistaa joka vuosi ennen 30 päivää syyskuuta interventiovarastoista tulevien tuotteiden vuotuisen jakelusuunnitelman, joka jaotellaan asianomaisten jäsenvaltioiden mukaan. Varojen jakamiseksi jäsenvaltioiden kesken komissio ottaa huomioon parhaat arviot kaikkein varattomimpien lukumäärästä asianomaisissa jäsenvaltioissa sekä aiempina varainhoitovuosina saadut kokemukset ja varojen käyttötarkoitukset.

2. Ennen vuosisuunnitelman vahvistamista komissio kuulee merkittävimpiä järjestöjä, jotka tuntevat yhteisön vähävaraisimpien ongelmat.

3. Suunnitelmaan sisältyy erityisesti

a) kunkin tuotetyypin määrä, joka voidaan poistaa interventiovarastoista jaettavaksi kussakin jäsenvaltiossa;

b) käytettävissä olevat taloudelliset varat suunnitelman täytäntöön panemiseksi kussakin jäsenvaltiossa;

c) määräraha, joka tarvitaan kattamaan interventiotuotteiden yhteisön sisäisestä kuljetuksesta aiheutuvien, 7 artiklassa tarkoitettujen kustannusten kattamiseksi.

4. Komissio varmistaa, että suunnitelma julkaistaan viipymättä.

3 artikla

1. Suunnitelman täytäntöönpanokausi alkaa 1 päivänä lokakuuta ja päättyy seuraavan vuoden 30 päivänä syyskuuta. Se kattaa tuotteiden interventiovarastoista poistamisen 1 päivän lokakuuta ja seuraavan vuoden 31 päivän elokuuta välisenä aikana.

2. Jäsenvaltioiden on suunnitelman täytäntöönpanokaudella annettava komissiolle tiedoksi suunnitelman täytäntöönpanossa mahdollisesti tehtävät muutokset, jotka eivät kuitenkaan lisää ennakoituja menoja. Tähän tiedonantoon on liitettävä tarpeelliset tiedot.

3. Jäsenvaltioiden on ilmoitettava komissiolle viipymättä ja viimeistään täytäntöönpanokauden huhtikuun lopussa suunnitelman toteuttamisessa ennakoitavista menojen vähenemisistä.

Komissio voi osoittaa käyttämättä jääneet varat toisille jäsenvaltioille.

4 artikla

1. Suunnitelman täytäntöönpano sisältää interventiovarastoista otettujen tuotteiden toimittamisen.

2. Kun toimitettavana on jalostettuja ja/tai pakattuja tuotteita, kunkin jäsenvaltion toimivaltainen viranomainen järjestää tarjouskilpailun, jolla määritetään edullisimmat toimitusehdot. Menettelyssä on kilpailutettava vähintään kolmea tarjouksentekijää.

Tarjouskilpailu koskee

— joko interventiovarastoista tulevien tuotteiden jalostus- ja/tai pakkaamiskustannuksia,

— tai jalostettujen, tai tarvittaessa pakattujen maataloustuotteiden tai elintarvikkeiden määrää, joka voidaan saada käyttämällä interventiovarastoista tulevia tuotteita, toimitettuina maksua vastaan,

— tai saatavilla tai markkinoilta hankittavissa olevien jalostettujen maataloustuotteiden tai elintarvikkeiden määrää, toimittamalla maksua vastaan samaan tuoteryhmään kuuluvia, interventiovarastoista peräisin olevia tuotteita.

3. Jäsenvaltiot voivat säätää, että toimittamiseen kuuluu myös tuotteiden kuljetus hyväntekeväisyysjärjestön varastoihin asti ja tarvittaessa jakelu edunsaajille. Tällöin sopimus tehdään tarjouskilpailulla, jossa on kilpailutettava vähintään kolmea tarjouksentekijää.

5 artikla

1. EMOTR:n tukiosaston kirjanpitoa varten ja rajoittamatta neuvoston asetuksen (ETY) N:o 1883/78 (8) 8 artiklan säännösten soveltamista tämän asetuksen mukaisesti käyttöön asetettujen interventiotuotteiden kirjanpitoarvo on kunkin varainhoitovuoden osalta 1 päivänä lokakuuta sovellettava interventiohinta.

Määrät muunnetaan kansalliseksi valuutaksi lokakuun 1 päivänä sovellettavien maatalouden muuntokurssien avulla.

Naudanlihan interventiohintaan sovelletaan liitteessä I olevia kertoimia.

2. Kuljetettaessa interventiotuotteita jäsenvaltioiden välillä toimittava jäsenvaltio kirjaa toimitetun tuotteen arvoksi nolla ja vastaanottava jäsenvaltio merkitsee sen varastosta poistamiskuukauden tuloiksi 1 kohdan mukaisesti niillä hinnoilla ja kursseilla, jotka määritetään 1 kohdan mukaisesti.

6 artikla

1. Toimivaltaiselle viranomaiselle kussakin jäsenvaltiossa esitetystä ja asianmukaisesti perustellusta pyynnöstä tuotteiden jakeluun määrätyt järjestöt saavat liitteessä II mainittujen määrien perusteella korvauksen kustannuksista, jotka aiheutuvat kuljetuksista jäsenvaltion alueella interventioelimen varastointipaikoista jalostus- ja/tai pakkauspaikkoihin sekä näistä paikoista hyväntekeväisyysjärjestöjen varastointipaikkoihin.

2. Jos 4 artiklan 3 kohtaa sovelletaan, jäsenvaltio saa korvauksen toimituskustannuksista, kuljetuskustannukset ja tarvittaessa jakelukustannukset mukaan luettuina, tarjouskilpailulla määritetyn parhaimman tarjouksen mukaan.

3. Hyväntekeväisyysjärjestöjen esittämästä ja asianmukaisesti perustellusta pyynnöstä toimivaltainen viranomainen voi kussakin jäsenvaltiossa korvata tässä asetuksessa säädetyistä toimituksista aiheutuvista hallintokuluista määrän, joka on enintään yhden prosentin niiden käyttöön annettujen tuotteiden arvosta 5 artiklan 1 kohdan mukaisesti määriteltynä.

4. Jäsenvaltiot korvaavat 1, 2 ja 3 kohdassa tarkoitetut kustannukset 2 artiklan 3 kohdan b alakohdassa tarkoitettujen käytettävissä olevien taloudellisten varojen rajoissa.

7 artikla

1. Jos suunnitelman mukaisia interventiotuotteita ei ole saatavissa jäsenvaltiossa, jossa niitä tarvitaan, tämän jäsenvaltion on esitettävä komissiolle siirtopyyntö, jossa annetaan kaikki tarvittavat tiedot varastojen sijainnista, etäisyyksistä ja kyseisistä määristä. Komissio esittää perustelunsa, jos se hylkää perusteettoman hakemuksen.

2. Siirtotapauksissa yhteisö vastaa kuljetuskustannuksista, jotka korvataan jäsenvaltiolle liitteessä II ilmoitettujen tasojen perusteella. Meno kirjataan 2 artiklan 3 kohdan c alakohdassa tarkoitetuista määrärahoista. Kun kyseiset määrärahat on kokonaan kohdennettu, varmistetaan kaikki yhteisön sisäisiä kuljetuksia koskevat yhteisön lisärahoitukset 6 artiklan 4 kohdan säännösten mukaisesti.

Kuljetuskustannuksia ei voida maksaa luontoissuorituksina eikä tavaroina.

Toimivaltainen viranomainen määrittää, millä edellytyksillä kuljetusliikkeiden antama vakuus asetetaan ja vapautetaan. Se hankkii varmuuden siitä, että tavara on vakuutettu tarkoituksenmukaisella tavalla.

3. Siirretyt tuotteet eivät kuulu liittymistasausmaksujärjestelmään eivätkä täydentävään kaupan järjestelmään.

4. Määräjäsenvaltio antaa toimittavalle jäsenvaltiolle tiedon siirtourakan saajasta. Urakan saajan on tuotteiden haltuunoton yhteydessä sitouduttava esittämään todiste siitä, että tuotteet on siirretty määräjäsenvaltioon.

Todisteena tuotteiden siirron toteuttamisesta pidetään vastaanottavan interventioelimen antaman haltuunottotodistuksen esittämistä.

Lähtöpaikan interventioelimen tekemässä lähetysilmoituksessa on oltava yksi seuraavista maininnoista:

— Transferencia de productos de intervención — Aplicación del apartado 4 del artículo 7 del Reglamento (CEE) no 3149/92 y del apartado 3 del artículo 21 del Reglamento (CEE) no 3154/85

— Overførsel af interventionsprodukter — anvendelse af artikel 7, stk. 4, i forordning (EØF) nr. 3149/92 og artikel 21, stk. 3, i forordning (EØF) nr. 3154/85

— Transfer von Interventionserzeugnissen — Anwendung von Artikel 7 Absatz 4 der Verordnung (EWG) Nr. 3149/92 und Artikel 21 Absatz 3 der Verordnung (EWG) Nr. 3154/85

— Mεταφορά προϊόντων παρεμβάσεως — εφαρμογή του άρθρου 7 παράγραφος 4 του κανονισμού (EOK) αριθ. 3149/92 και του άρθρου 21 παράγραφος 3 του κανονισμού (EOK) αριθ. 3154/85

— Transfer of intervention products — Application of Article 7(4) of Regulation (EEC) No 3149/92 and Article 21(3) of Regulation (EEC) No 3154/85

— Transfert de produits d'intervention — Application de l'article 7 paragraphe 4 du règlement (CEE) no 3149/92 et de l'article 21 paragraphe 3 du règlement (CEE) no 3154/85

— Trasferimento di prodotti d'intervento — Applicazione dell'articolo 7, paragrafo 4 del regolamento (CEE) n. 3149/92 e dell'articolo 21, paragrafo 3 del regolamento (CEE) n. 3154/85

— Overdracht van interventieprodukten — toepassing van artikel 7, lid 4, van Verordening (EEG) nr. 3149/92 en van artikel 21, lid 3, van Verordening (EEG) nr. 3154/85

— Transferência de produtos de intervenção — aplicação do n.o 4 do artigo 7.o do Regulamento (CEE) n.o 3149/92 e do n.o 3 do artigo 21.o do Regulamento (CEE) n.o 3154/85.

5. Kyseisten tuotteiden määrämaana oleva jäsenvaltio maksaa kuljetuskustannukset tosiasiallisesti saapuneista määristä.

6. Mahdolliset tappiot merkitään kirjanpitoon komission asetuksen (ETY) N:o 3597/90 (9) 2 artiklan 2 kohdan säännösten mukaisesti.

8 artikla

Poiketen siitä, mitä asetuksen (ETY) N:o 1676/85 2 artiklassa säädetään, 6 artiklan 1 kohdassa ja 7 artiklassa vahvistetut määrät muunnetaan kansalliseksi valuutaksi suunnitelman täytäntöönpanovuoden lokakuun 1 päivänä sovellettavan, asetuksen (ETY) N:o 3152/85 3 a artiklassa tarkoitetun edustavan markkinakurssin avulla.

9 artikla

Jäsenvaltioiden on toteutettava kaikki tarvittavat toimenpiteet varmistaakseen, että

— käyttöön asetettuja interventiotuotteita käytetään asetuksen (ETY) N:o 3730/87 1 artiklassa säädettyyn tapaan ja siinä säädettyihin tarkoituksiin,

— sellaisten tavaroiden pakkauksissa, joita ei toimiteta edunsaajille irtotavarana, on merkintä ”ETY:n avustus”,

— täytäntöönpanoon nimetyt järjestöt säilyttävät asianmukaiset kirjanpitotiedot ja todistusasiakirjat ja antavat ne toimivaltaisten viranomaisten käyttöön niiden tarpeellisiksi katsomien tarkastusten suorittamiseksi.

10 artikla

Jäsenvaltioiden on toimitettava joka vuosi maaliskuun loppuun mennessä komissiolle kertomus suunnitelman täytäntöönpanosta niiden alueella edellisen varainhoitovuoden aikana. Kyseiseen kertomukseen kuuluu täytäntöönpanoa koskeva yhteenveto, josta käy ilmi

— interventiovarastoista haltuun otettujen eri tuotteiden määrät,

— edunsaajille jaettujen tavaroiden luonne ja määrä, sellaisenaan ja jalostettuina tuotteina jaetut tavarat eriteltyinä,

— edunsaajien lukumäärä varainhoitovuoden aikana.

Kertomuksessa on täsmennettävä valvontatoimenpiteet, joita on sovellettu sen varmistamiseksi, että tavarat ovat saavuttaneet aiotun tavoitteensa.

11 artikla

Kumotaan asetus (ETY) N:o 3744/87.

12 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä lokakuuta 1992.